A gyengébb fizikumú férfiak körében gyakoribb, hogy baloldali, szocialista világnézettel rendelkeznek - állítja egy tanulmány.

A Brunel University London által végzett tudományos vizsgálat keretében 171 férfi tulajdonságait vették számba a kutatók: főként a magasság, a testsúly, a fizikai erő, a bicepsz körmérete, a társadalmi újraelosztásról való vélemény, valamint a jövedelmi egyenlőtlenségek kapcsolatát vizsgálták.

A tanulmány szerint, amely az Evolution and Human Behavior című folyóiratban jelent meg, a gyengébb fizikummal rendelkező és kevésbé vonzó férfiak inkább baloldali nézeteket vallanak, míg az erősebb felépítésű, izmosabb, jobb külsővel rendelkező férfiak inkább jobboldaliak. A kutatók brit és egyesült államokbeli felnőtt férfiak körében végezték el a kutatást.

A kutatók szerint az izomzat a kulcs. Az sokkal kevésbé számított, hogy egy férfi jóképű-e, ám amennyiben izmos felsőtesttel rendelkezett, abban az esetben döntően jobboldali attitűdje volt a vizsgált férfinak.

A jobboldal-baloldal felosztás jelentése természetesen országonként eltérő értelmet hordozhat. A jelen kutatásban az számít baloldalinak, aki támogatja a társadalmi javak minél nagyobb mértékű újraelosztását. A jobboldaliak inkább a versenyben hisznek.

A kutatás egyik vezetője, Michael Price szerint mindez az evolúciós pszichológiával magyarázható.

A jelenség annak köszönhető, hogy az agyunk olyan környezetben fejlődött ki, ahol a testi erő nagyban meghatározta a sikert. Ha olyan a testi felépítésed, hogy nem kell tartanod más férfiaktól, ha azt érzed, hogy a vezető státuszért vívott küzdelmeket sikerrel tudod megvívni, akkor nyilván azt fogod gondolni, hogy az egyenlőtlenség jó dolog"

– mondta Price.

Price az edzőteremben is ellenőrizte az eredményeket és meglepő következtetésre jutott. Azt vizsgálta, hogy több időt töltenek-e edzéssel azok, akik inkább jobboldaliak és kevésbé támogatják a társadalmi javak nagy fokú újraelosztását. Ebben az esetben azt az eredményt kapta, hogy szinte az összes, a vizsgálat során feltárt összefüggés eltűnt. Tehát a jobboldaliak nem edzettek többet, mint a balosok. De mit is jelent mindez?

Korunkban leginkább az számít, hogy ki milyen oktatást kapott. Nagyon sok, manapság sikeres ember valószínűleg egyáltalán nem lenne sikeres egy vadászó-gyűjtögető társadalomban"

– mondta Price. Általánosságban azonban elmondható, hogy a kigyúrtabb, izmosabb férfiak jobboldaliak, a kevésbé izmos férfiak pedig inkább balosok.

Korábban is napvilágot látott már több olyan tanulmány, amely szerint az erős fizikumú férfiak többnyire jobboldali világnézettel rendelkeznek. A kutatók azt találták, hogy az erősebb, izmosabb férfiak kevésbé pártolják a társadalmi javak bőkezű újraelosztását.